钦定古今图书集成/明伦汇编/氏族典/第353卷 > 《廖用贤尚友录》 > 牟俸
## 钦定古今图书集成/明伦汇编/氏族典/第353卷 > 《廖用贤尚友录》 > 牟俸

按《明外史牟俸传》：“俸，巴人。景泰初进士。授御史，巡按
云南，出为福建佥事。成化初，进秩副使。久之，迁江西
按察使，政尚严厉。入为太仆卿。八年，以左佥都御史
巡抚山东，尽心荒政，活饥民不可胜数。以右副都御
史改抚苏松，以所部多巨室，欲故摧抑之。乃禁索私
租，劝富家出谷备赈。动千计，怨谤纷然。中官汪直有”
事南京，或谮俸，直信之。十四年，俸议事至京，直请执
俸下诏狱。先是，所亲学士江朝宗除服还朝，俸迓之
九江，联舟并下。所至有司供张颇盛。直因谓朝宗有
所关说，并下狱，谪戍湖广。逾年卒。